# **DECIZIA ETAPEI DE ÎNCADRARE**

## Nr. \_\_ din 09.04.2020

(Proiect)

Ca urmare a solicitării de emitere a acordului de mediu adresate de **Sc Manager SRL**, cu sediul în, loc. Zalău, b-dul M. Viteazu, nr.1, corp D, ap III/B, cam.2, județul Sălaj înregistrată la APM Salaj cu nr. 1094 din 17.02.2020, în baza:

- **Legii nr. 292/2018** privind evaluarea impactului anumitor proiecte publice şi private asupra mediului, și a

* **Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei şi faunei sǎlbatice, aprobată cu modificǎri şi completǎri prin **Legea nr. 49/2011**, cu modificările și completările ulterioare,

autoritatea competentă pentru protecţia mediului APM Sălaj decide, ca urmare a consultărilor desfăşurate în baza procesului verbal nr. 10 / 24.03.2020, că proiectul: **Demolare construcţie cu nr. Cad. 70820-C1 înscrisă în C.F 70820 a localităţii Zalău şi construcţie cu nr. Cad. 52786-C3 înscrisă C.F. 52786 a localităţii Zalău, construire centru wellness, amenajări exterioare şi împrejmuire teren. Nu – Racorduri utilităţi şi alipire, până la prezentarea soluţiilor de racordare respectiv a propunerii de alipire întocmită de un topograf autorizat**, propus a fi amplasat în loc. Zalău, str. Parcului, nr.3, jud. Sălaj,

**nu se supune evaluării impactului asupra mediului, nu se supune evaluării impactului asupra corpurilor de apă.**

Justificarea prezentei decizii:

Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:

**a)** Proiectul se încadrează în prevederile Legii nr. 292/2018 privind evaluarea impactului anumitor proiecte publice şi private asupra mediului, anexa nr. 2, ***pct. 10, lit. a.)*** *proiecte de dezvoltarea unităţilor/zonelor industriale, la pct.10, lit. b) proiecte de dezvoltare urbană, inclusiv construcţia centrelor comerciale şi a parcărilor auto publice, la* ***pct . 13, lit. a.)*** *orice modifcări sau extinderi, altele dect cele prevăzute la pct. 24 din anexa nr.1, ale proiectelor prevăzute în anexa nr.1 sau în prezenta anexă, deja autorizate, executate sau în curs de a fi executate, care pot avea efecte semnificative negative asupra mediului*;

**b)** Caracteristicile proiectului:

**b1)** dimensiunea şi concepţia întregului proiect:

Beneficiarul intenţionează să construiască pe terenul studiat un Centru de Welness având regimul de înălţime P+3. Clădirea se va realiza pe fundaţii din beton, suprastructura clădirii va fi din cadre de beton prefabricate şi diafragme, iar acoperirea de tip terasă circulabilă partiala. Finisajele vor fi de înaltă calitate, fiind respectate cele mai înalte standarde actuale, conform exigenţelor investitorului. Se va amenaja peisagistic şi curtea si zonele verzi, prin realizarea de pavaje din piatră cubică, înierbări şi plantări de arbori ornamentali.

**Cladirea propusa va avea urmatorii indicatori:**

Suprafata construita: 1044mp

Suprafata desfasurata: 3861 mp

Suprafata teren: 1662mp

Constructia are la parter zona de primire și salonul de infrumusețare. Tot la parter sunt dispuse zonele tehnice, precum și spălătoria de rufe. Spălătoria are rolul de a asigura necesarul de prosoape, halate, echipament de lucru, etc. necesare activităților specifice și nu este spălătorie chimică. Aceasta va fi dotata cu masini de spalat si uscotoare electrice.

La etajul unu este prevăzută partea cea mai atractivă a proiectului, zona de SPA. Aceasta este compusă din vestiare și grupuri sanitare, saune, cabinete de masaj și piscina. Aceasta este o piscină seimolimpică cu 6 culoare și o lungime de 25m. Volumul de apă al piscinei este de 350mc și va putea fi utilizată pentru competiții sportive, înot individual pe culoare, cursuri de înot, dar și pentru relaxare. Există și o piscină pentru copii la interior și una la exterior. Pentru adulți este prevăzută o zonă de 4 saune, saloane de masaj și piscină cu hidromasaj. Piscina interioara de copii are un volum de 15mc, cea exterioară 12mc, ciubărul 5mc iar piscina cu hidromasaj 11mc.

La etajul doi clădirea va avea zona destinată fitnessului. Vor fi aparate de sport și zone de îmbunătățire a condiției fizice. Această zonă deispune de vestiare proprii și de grupuri sanitare. La acest nivel se vor desfășura activități individuale.

La etajul trei va fi amenajată o zonă de sport pentru grupuri organizate. Se vor desfășura activități de grup cum ar fi cursuri pentru copii sau cursuri de dans. Acest etaj dispune și de o terasă către oraș unde se pot efectua activități în aer liber.

Piscina va fi dotată cu instalații moderne de filtrare și tratare a apei. La tratarea apei nu se va folosi clor, ci săruri ecologice speciale de tratare. Încălzirea apei se va face cu o centrală termică pe gaz. Tot pe gaz va fi și încălzirea generală a construcției. Se va acorda o atenție deosebită calității aerului, centrala fiind dotată cu centrale de tratare a aerului. În acest mod clădirea va dispune de ventilo-climatizare, nefiind necesare radiatoare în încăperi. Centralele de ventilație vor fi amplasate pe acoperișul clădirii.

Finisajele clădirii vor fi de calitate superioară. Toate interioarele vor fi finisate cu materiale care întrețin igiena și sănătatea utilizatorilor și a mediului. Arhitectura clădirii va fi una modernă și va fi reprezentativă pentru funcțiunea de wellness. Arhitectura clădirii va fi făcută în respect față de vecinătăți și de mediul construit din Zalău, punându-l în valoare și devenind un reper pentru reabilitările viitoare ale cladirilor existente în zonă.

**b2)** cumularea cu alte proiecte existente şi/sau aprobate: - nu este cazul;

**b3)** utilizarea resurselor naturale, în special a solului, a terenurilor, a apei şi a biodiversităţii:

**Alimentarea cu apa** – se va realiza din reţeaua existentă în zonă a oraşului,

**Apele uzate menajere** - se vor conduce la reţeaua de canalizare existentă în zonă,

**Apele pluviale** –apele pluviale de pe platformă se vor dirija la separatorul de hidrocarburi

după care vor fi conduse în canalizarea menajeră existentă în zonă;

**Alimentare cu energie electrica:** - de la reţeaua existentă a localităţii;

**Alimentarea cu energie termică:** -încălzirea camerei tehnice se va face cu centrală termică pe gaz.

**b4)** cantitatea şi tipurile de deşeuri generate/gestionate: conform Legii nr. 211/2011 (r1), privind regimul deşeurilor, cu modificările și completările ulterioare: - în perioada de execuţie a proiectului vor rezulta deşeuri care, vor fi colectate selectiv și se vor valorifica/elimina numai prin operatori economici autorizați;

**Lucrări necesare organizării de șantier:** Organizarea de şantier cuprinde amenajări temporare pentru:

· parcul de utilaje, autovehicule, autocisterne

· depozitarea echipamentelor, utilajelor, materialelor de construcţii

· depozitarea temporară a deşeurilor de diferite categorii

· spaţii necesare personalului de conducere şi tehnic

· spaţii în care să fie efectuate reparaţii

· spaţii necesare personalului de pază.

Lucrările pentru organizarea de şantier cuprind:

· curăţarea şi nivelarea terenului

· amenajarea platformelor

· construcţii sumare

· îngrădirea incintei.

Amplasamentul pentru organizarea de şantier a fost ales luând în considerare:

· accesul de la reţeaua de drumuri spre teren

· disponibilitatea terenului

Efectele asupra mediului în aria organizării de şantier decurg din:

· ocuparea terenului

· amenajarea platformelor

· depozitarea deşeurilor.

Durata impactului este limitată, până la terminarea lucrărilor şi dezafectarea organizării de şantier, urmată de refacerea terenului.

**b5)** poluarea şi alte efecte negative: se vor respecta limitele prevăzute de normele în vigoare;

**b6)** riscurile de accidente majore şi/sau dezastre relevante pentru proiectul în cauză, inclusiv cele cauzate de schimbările climatice, conform informaţiilor ştiinţifice: nu este cazul, proiectul nu intră sub incidenţa legislaţiei privind controlul activităţilor care prezintă pericole de accidente majore în care sunt implicate substanţe periculoase;

**b7)** riscurile pentru sănătatea umană - de exemplu, din cauza contaminării apei sau a poluării atmosferice: - nu este cazul.

**c)** Amplasarea proiectelor:

c1) utilizarea actuală şi aprobată a terenurilor: terenul aferent lucrărilor propuse se află, în intravilanul loc. Zalău, jud. Sălaj și este proprietatea privată, conform certificatului de urbanism nr. 1244 din 22.10.2019 emis de Primăria Municipiul Zalău;

c2) bogăţia, disponibilitatea, calitatea şi capacitatea de regenerare relative ale resurselor naturale, inclusiv solul, terenurile, apa şi biodiversitatea, din zonă şi din subteranul acesteia: - - lucrari de renaturare a terenului ocupat cu constructii.

c3) capacitatea de absorbţie a mediului natural, acordându-se o atenţie specială următoarelor zone:

* zone umede, zone riverane, guri ale râurilor: nu este cazul;
* zone costiere şi mediul marin: nu este cazul;
* zonele montane şi forestiere: nu este cazul;
* arii naturale protejate de interes naţional, comunitar, internaţional: nu este cazul;
* zone clasificate sau protejate conform legislaţiei în vigoare: situri Natura 2000 desemnate în conformitate cu legislaţia privind regimul ariilor naturale protejate, conservarea habitatelor naturale, a florei şi faunei sălbatice; zonele prevăzute de legislaţia privind aprobarea Planului de amenajare a teritoriului naţional - Secţiunea a III-a - zone protejate, zonele de protecţie instituite conform prevederilor legislaţiei din domeniul apelor, precum şi a celei privind caracterul şi mărimea zonelor de protecţie sanitară şi hidrogeologică: nu este cazul;
* zonele în care au existat deja cazuri de nerespectare a standardelor de calitate a mediului prevăzute de legislaţia naţională şi la nivelul Uniunii Europene şi relevante pentru proiect sau în care se consideră că există astfel de cazuri: nu este cazul;
* zonele cu o densitate mare a populaţiei: nu este cazul;
* peisaje şi situri importante din punct de vedere istoric, cultural sau arheologic: nu este cazul.

**d)** Tipurile şi caracteristicile impactului potenţial:

d1) importanţa şi extinderea spaţială a impactului - de exemplu, zona geografică şi dimensiunea populaţiei care poate fi afectată: - punctual pe perioada de execuţie;

d2) natura impactului: - natura impactului va fi pozitiv, având în vedere proiectul de dezvoltare urbană,

d3) natura transfrontalieră a impactului: - nu este cazul; amplasamentul proiectului nu se află în apropierea graniței cu alte țări, proiectul nu va influența calitatea aerului înconjurător al altei țări sau nu va genera emisii în ape care se genereze efecte pe teritoriul altui stat.

d4) intensitatea şi complexitatea impactului: - va fi mică pe perioada de execuţie şi funcţionare;

d5) probabilitatea impactului - redusă, pe perioada de execuţie şi funcţionare;

d6) debutul, durata, frecvenţa şi reversibilitatea preconizate ale impactului: - perioada de expunere va fi redusă, întrucât poluanţii se vor manifesta doar pe amplasamentul unde au loc lucrări de execuţie. În perioada de execuţie a proiectului durata și frecvența impactului asupra factorilor de mediu va fi temporar și pe termen scurt. Pe măsura realizării lucrărilor şi închiderii fronturilor de lucru, calitatea factorilor de mediu afectaţi va reveni la parametrii iniţiali;

d7) cumularea impactului cu impactul altor proiecte existente şi/sau aprobate: nu este cazul;

d8) posibilitatea de reducere efectivă a impactului: respectarea legislației în vigoare și respectarea condițiilor din prezenta decizie etapă de încadrare.

**II.** Motivele pe baza cărora s-a stabilit necesitatea neefectuării evaluării adecvate sunt următoarele: - nu este cazul; amplasamentul proiectului nu se află situat în nicio arie protejată.

**III.** Motivele pe baza cărora s-a stabilit necesitatea neefectuării evaluării impactului asupra corpurilor de apă - nu este cazul;

**Caracteristicile proiectului şi/sau condiţiile de realizare a proiectului**:

* Respectarea prevederilor art. 20 alin. (1) din Legea nr. 292/2018, privind evaluarea impactului anumitor proiecte publice şi private asupra mediului: "În situaţia în care, după emiterea acordului de mediu şi înaintea obţinerii aprobării de dezvoltare, proiectul a suferit modificări, titularul proiectului este obligat să notifice în scris autoritatea competentă pentru protecţia mediului emitentă cu privire la aceste modificări."
* În cadrul organizării de şantier, după caz, precum şi pe durata execuţiei lucrărilor se vor lua toate măsurile necesare pentru evitarea poluării factorilor de mediu sau prejudicierea stării de sânătate sau confort a populaţiei, fiind obligatoriu să se respecte normele, standardele şi legislaţia privind protecţia mediului, în vigoare;
* Colectarea deşeurilor rezultate pe durata execuţiei lucrărilor şi depozitarea/ valorificarea acestora cu respectarea prevederilor legislaţiei privind regimul deşeurilor.
* Respectarea prevederilor actelor/avizelor emise de alte autorităţi pentru prezentul proiect.
* Respectarea prevederilor Ord. nr. 119/2014, cu modificările ulterioare, privind nivelul de zgomot.
* Interzicerea depozitării direct pe sol a deşeurilor sau a materialelor cu pericol de poluare.
* Conform art. 43, alin. 3-4 din anexa. nr. 5 la procedură, din Legea nr. 292/2018 privind evaluarea impactului anumitor proiecte publice şi private asupra mediului: ”(3) La finalizarea proiectelor publice şi private care au făcut obiectul procedurii de evaluare a impactului asupra mediului, autoritatea competentă pentru protecţia mediului care a parcurs procedura verifică respectarea prevederilor deciziei etapei de încadrare sau a acordului de mediu, după caz; (4) Procesul-verbal întocmit în situaţia prevăzută la alin. (3) se anexează şi face parte integrantă din procesul-verbal de recepţie la terminarea lucrărilor.”
* Luarea tuturor măsurilor de prevenire eficientă a poluării, care să asigure că nicio poluare importantă nu va fi cauzată.
* Evitarea producerii de deșeuri și, în cazul în care aceasta nu poate fi evitată, valorificarea lor, iar în caz de imposibilitate tehnică și economică, luarea măsurilor pentru neutralizarea și eliminarea acestora, evitându-se sau reducându-se impactul asupra mediului.
* Prevenirea accidentelor și limitarea consecințelor acesora.
* Să supravegheze desfășurarea activității, astfel încât să nu se producă fenomene de poluare.
* Se interzice depozitarea pe amplasament de substanțe și preparate periculoase.
* Menținerea în stare de curățenie a spațiului destinat implementării proiectului, fără depozitări necontrolate de deșeuri.
* Colectarea selectivă și controlată a deșeurilor pe categorii, valorificarea celor reciclabile și eliminarea celor nerecuperabile prin firme specializate și autorizate, conform Legii nr. 211/2011 (r1) privind regimul deșeurilor, cu modificările și completările ulterioare.
* Asigurarea refacerii mediului în toată zona de implementare a proiectului.
* Se impune respectarea cu strictețe a amplasamentului, fără extinderi sau modificări ulterioare.
* În cazul producerii unui prejudiciu, titularul activității suportă costul pentru repararea prejudiciului și înlătură urmările produse de acesta, restabilind condițiile anterioare producerii prejudiciului, potrivit principiului ”poluatorul plătește”.

**~~Conform prevederilor 1798/2007, cu modificările ulterioare, titularul are obligaţia ca la finalizarea investiţiei şi la punerea ȋn funcţiune a obiectivului să solicite autorizaţia de mediu.~~**

În urma transmiterii memoriului de prezentare s-au solicitat de către membrii CAT următoarele acte/avize:

*- Notificare DSVSA Sălaj în vederea verificării conformităţii*

*- Aviz de amplasament emis de Compania de Apă Someş SA – Sucursala Zalău*

*- Aviz securitate la incendiu emis de ISU Sălaj*

    Prezenta decizie este valabilă pe toată perioada de realizare a proiectului, iar în situaţia în care intervin elemente noi, necunoscute la data emiterii prezentei decizii, sau se modifică condiţiile care au stat la baza emiterii acesteia, titularul proiectului are obligaţia de a notifica autoritatea competentă emitentă.

    Orice persoană care face parte din publicul interesat şi care se consideră vătămată într-un drept al său ori într-un interes legitim se poate adresa instanţei de contencios administrativ competente pentru a ataca, din punct de vedere procedural sau substanţial, actele, deciziile ori omisiunile autorităţii publice competente care fac obiectul participării publicului, inclusiv aprobarea de dezvoltare, potrivit prevederilor Legii contenciosului administrativ nr. 554/2004, cu modificările şi completările ulterioare.

    Se poate adresa instanţei de contencios administrativ competente şi orice organizaţie neguvernamentală care îndeplineşte condiţiile prevăzute la art. 2 din Legea nr. 292/2018 privind evaluarea impactului anumitor proiecte publice şi private asupra mediului, considerându-se că acestea sunt vătămate într-un drept al lor sau într-un interes legitim.

    Actele sau omisiunile autorităţii publice competente care fac obiectul participării publicului se atacă în instanţă odată cu decizia etapei de încadrare, cu acordul de mediu ori, după caz, cu decizia de respingere a solicitării de emitere a acordului de mediu, respectiv cu aprobarea de dezvoltare sau, după caz, cu decizia de respingere a solicitării aprobării de dezvoltare.

    Înainte de a se adresa instanţei de contencios administrativ competente, persoanele prevăzute la art. 21 din Legea nr. 292/2018 privind evaluarea impactului anumitor proiecte publice şi private asupra mediului au obligaţia să solicite autorităţii publice emitente a deciziei prevăzute la art. 21 alin. (3) sau autorităţii ierarhic superioare revocarea, în tot sau în parte, a respectivei decizii. Solicitarea trebuie înregistrată în termen de 30 de zile de la data aducerii la cunoştinţa publicului a deciziei.

    Autoritatea publică emitentă are obligaţia de a răspunde la plângerea prealabilă prevăzută la art. 22 alin. (1) în termen de 30 de zile de la data înregistrării acesteia la acea autoritate.

    Procedura de soluţionare a plângerii prealabile prevăzută la art. 22 alin. (1) este gratuită şi trebuie să fie echitabilă, rapidă şi corectă.

Prezentul act nu exonerează de răspundere titularul, proiectantul si/sau constructorul în cazul producerii unor accidente în timpul execuţiei lucrărilor sau exploatării acestora.

Prezenta decizie poate fi contestată în conformitate cu prevederile Legii nr. 292/2018 privind evaluarea impactului anumitor proiecte publice şi private asupra mediuluişi ale Legii contenciosului administrativ nr. 554/2004, cu modificările şi completările ulterioare.

**DIRECTOR EXECUTIV**

**dr. ing. Aurica GREC**

Şef Serviciu Avize, Acorduri, Autorizații, Responsabil biodiverisate,

ing. Gizella Balint cons. Radu Hideg

Întocmit,

cons. Ovidiu Spin